b'\n_START_ARTICLE_\nResett\n_START_SECTION_\nBakgrunn og innhold\n_START_PARAGRAPH_\nResett ble grunnlagt av \xc3\x98ystein Stray Spetalen, Jan Haudemann-Andersen, Mikkel Dobloug, Monica Staff, H\xc3\xa5kon Wium Lie og redakt\xc3\xb8r Helge Lur\xc3\xa5s med \xe2\x85\x99 eierskap hver. Senere har flere investorer kommet til. I juli 2018 ble det kunngjort at Resett til sammen har 21 eiere med ulike eierandeler._NEWLINE_Resett oppgir \xc3\xa5 f\xc3\xb8lge de presseetiske reglene i V\xc3\xa6r varsom-plakaten og Redakt\xc3\xb8rplakaten, uten \xc3\xa5 v\xc3\xa6re medlem i de etablerte  medieorganisasjonene i Norge. _NEWLINE_Redaksjonen f\xc3\xb8lger i tillegg sin egen \xc2\xabResett-plakat\xc2\xbb som blant annet fastsetter at \xc2\xabResett skal jobbe for demokrati og et liberalt samfunn basert p\xc3\xa5 det beste i den vestlige kulturhistorien\xc2\xbb og \xc2\xabResett skal t\xc3\xb8rre \xc3\xa5 ta de vanskelige og tabubelagte debattene og gi folk flest en plattform til \xc3\xa5 ytre seg\xc2\xbb. Redaksjonssjef Lars Akerhaug begrunner Resetts forretningsmodell med behovet for et medium som kan diskutere \xc2\xabbetente sp\xc3\xb8rsm\xc3\xa5l som kulturelle konsekvenser av h\xc3\xb8y innvandring\xc2\xbb og fordi \xc2\xabde etablerte mediene og kultureliten\xc2\xbb angivelig stempler vanlige folks meninger som fordomsfulle og hatefulle. _NEWLINE_F\xc3\xb8r etableringen av Resett var redakt\xc3\xb8r Helge Lur\xc3\xa5s skeptisk til norsk krigf\xc3\xb8ring i utlandet. Hans skepsis kommer ogs\xc3\xa5 til uttrykk i Resett som har publisert analyser av NRK Dagsrevyens dekning av Libya-konflikten.\n_START_SECTION_\nOmstridte saker og kritikk\n_START_PARAGRAPH_\n3. januar 2018 sto Resett bak offentliggj\xc3\xb8ringen av den s\xc3\xa5kalte \xc2\xabGrande-saken\xc2\xbb. Senere kritiserte Resett VG for \xc3\xa5 i flere \xc3\xa5r ha tiet om saken, f\xc3\xb8r de etter Resetts avsl\xc3\xb8ring skal ha fors\xc3\xb8kt \xc3\xa5 gj\xc3\xb8re saken til sin egen uten \xc3\xa5 kreditere Resett._NEWLINE_Resett har hatt mange artikler om Sumaya Jirde Ali. Omtalen av Ali ble kritisert av Unge H\xc3\xb8yres leder Sandra Bruflot og av Erna Solberg som kalte den \xc2\xabforkastelig\xc2\xbb. Ali klaget i februar 2018 Resett inn for PFU, men klagen er ikke registrert behandlet av PFU pr 12. august 2019 . Aftenposten, Dagbladet, Morgenbladet og Dagsavisen kritiserte Resetts redaksjonelle linje i behandlingen av Ali._NEWLINE_27. februar 2018 ble Resett felt av Pressens Faglige Utvalg etter at de i 2017 publiserte en artikkel om redakt\xc3\xb8r Erik S\xc3\xb8nstelie uten \xc3\xa5 gi ham tilsvarsrett. De ble ogs\xc3\xa5 kritisert for manglende opplysningskontroll og for \xc3\xa5 ikke ivareta skillet mellom kommentar og faktiske opplysninger. Resetts redakt\xc3\xb8r Lur\xc3\xa5s ble i september 2018 avvist som medlem i Redakt\xc3\xb8rforeningen, som ga uttrykk for at avisen ikke overholdt de n\xc3\xb8dvendige presseetiske retningslinjene._NEWLINE_Kunnskaps- og integreringsminister Jan Tore Sanner kritiserte Resett for \xc3\xa5 godkjenne hatefulle og islamofobiske ytringer i avisens egne artikler og kommentarfelt i etterkant av terrorangrepet 15. mars 2019 i Christchurch p\xc3\xa5 New Zealand. Redakt\xc3\xb8r Helge Lur\xc3\xa5s mener Resett hverken legitimerer eller applauderer kommentarer, men oppfordret Sanner til \xc3\xa5 anmelde kommentarer han mener faller utenfor ytringsfriheten._NEWLINE_Resett ble 23. april 2019 l\xc3\xa5st ute av Googles reklamesystem adSense for brudd p\xc3\xa5 retningslinjene, idet Google mente at avisen i strid med regelverket uttrykkelig hadde oppfordret leserne om \xc3\xa5 klikke p\xc3\xa5 annonser. Annons\xc3\xb8rene fikk refundert utgiftene sine, og Resett f\xc3\xa5r ikke lenger vise adSense-annonser. Nettstedet var p\xc3\xa5 forh\xc3\xa5nd blitt svartelistet av store annons\xc3\xb8rer.\n_START_SECTION_\nSt\xc3\xb8tte\n_START_PARAGRAPH_\nFarjam Movafagh, leder av Sekul\xc3\xa6r allianse, har skrevet at Resett s\xc3\xb8rger for at meninger som ellers ikke slipper til i offentligheten, blir eksponert. _NEWLINE_Hans Geelmuyden har latt Resett publisere innhold fra sin blogg, og har gitt uttrykk for at Resett har en demokratisk fundament.'